De 10 største elselskaber, der har monopol på at transportere elektricitet til forbrugerne i hver sit område, havde sidste år et overskud på 1.350 millioner kroner.

Elselskaberne har siden 2006 sænket de samlede omkostninger med mere end 700 millioner kroner, viser Energitilsynets tal, men denne besparelse er ikke kommet forbrugerne til gode i form af lavere priser. Prisen for at få strømmen leveret er de seneste 9 år steget med 12 procent ud over de almindelige prisstigninger, viser selskabernes egne tal.

»Vi får et godt produkt på elnettet, men vi betaler for meget for det, og det har vi gjort i en årrække«, siger Martin Salamon, cheføkonom i Forbrugerrådet, som kommentar til de tal, Politiken lægger frem.